“วินด์” ออกโรงยันไม่ใช่คู่ความอนุญาโตฯ จ่อดำเนินคดีคนปล่อยข่าวเท็จ
“วินด์ เอนเนอร์ยี่ โฮลดิ้ง” ออกโรงยันไม่ใช่คู่ความอนุญาโตตุลาการ ชี้คำสั่งหรือคำชี้ขาดของอนุญาโตตุลาไม่มีผลผูกพัน-ไม่มีผลกับการประกอบการ เตรียมดำเนินคดีคนปล่อยข่าวเท็จทำบริษัทเสียหาย
9 พ.ย. 2560

ผู้สื่อข่าวรายงานว่า สืบเนื่องจากกรณีที่มีกระแสข่าวว่าบริษัท วินด์ เอนเนอร์ยี่ โฮลดิ้ง จำกัด (WEH) ซึ่งมีแผนเข้าจดทะเบียนในตลาดหุ้นไทยภายในปี 2561 ยังไม่สามารถเดินหน้าต่อไปได้ หลังจากมีคำสั่งจากคณะอนุญาโตตุลาการของหอการค้านานาชาติ มีคำชี้ขาดสองฉบับห้ามมิให้มีการจำหน่ายจ่ายโอนหุ้น WEH และบริษัท เคพีเอ็น เอนเนอร์ยี่ (ประเทศไทย) จำกัด (KPNET) ซึ่งเป็นคดีที่ยังอยู่ระหว่างการพิจารณาเกี่ยวกับข้อพิพาทของผู้ถือหุ้นซึ่งมีอำนานควบคุม WEH
ดังนั้นเพื่อให้หลักประกันการชำระเงินซึ่งต้องชำระตามสัญญาซื้อขายหุ้น จึงมีคำสั่งห้ามจำหน่ายจ่ายโอนดังกล่าว และเรียกร้องให้บริษัทเคพีเอ็น เอนเนอร์ยี่ โฮลดิ้ง จำกัด และฟูลเลอร์ตั้น เบย์ อินเวสต์เม้นท์ ลิมิเต็ด ซึ่งบริษัททั้งสองเป็นบริษัทที่ นายณพ เป็นเจ้าของและเป็นผู้ที่มีอำนาจควบคุมให้มาชำระค่าหุ้นจนเต็มจำนวน
ล่าสุด บริษัท วินด์ เอนเนอร์ยี่ โฮลดิ้ง จำกัด (WEH) ได้ออกมาชี้แจงกรณีที่มีบุคคลผู้ไม่ประสงค์ดีปล่อยข่าวที่บิดเบือนข้อเท็จจริงดังที่ปรากฏในสื่อต่างๆ ให้เป็นที่เสียหายต่อบริษัท
โดยบริษัทชี้แจงว่า ในกรณีข้อพิพาทในคดีอนุญาโตตุลาการนั้น บริษัทวินด์ไม่ใช่คู่ความ และไม่เกี่ยวข้องกับข้อพิพาทอนุญาโตตุลาการแต่อย่างใด เนื่องจากข้อพิพาทเป็นคดีระหว่าง บริษัท Symphony Partners Limited, Next Global Investment Limited, Dynamic Link Ventures Limited กับ Fullerton Bay Investment Limited, KPN Energy Holding Co, Ltd. แต่บริษัทวินด์ไม่ใช่คู่พิพาทในคดีแต่อย่างใด ดังนั้น คำสั่งหรือคำชี้ขาดของอนุญาโตตุลาการย่อมไม่มีผลผูกพันกับบริษัทวินด์ และไม่มีผลเกี่ยวกับการประกอบการของบริษัทวินด์ แต่อย่างใดด้วย
นอกจากนี้ กรณีคดีอนุญาโตฯ เป็นข้อพิพาทที่ทำกันในต่างประเทศ คำสั่งหรือคำชี้ขาดหรือคำสั่งของอนุญาโตตุลาการจึงไม่มีผลหรือสภาพบังคับต่อบริษัทวินด์ที่เป็นบริษัทไทยและไม่ใช่คู่ความในคดีได้เลย
อีกทั้งประการสำคัญข้อมูลตามข่าวยังคลาดเคลื่อนไปจากความเป็นจริงอย่างยิ่ง คือ ทั้ง Fullerton และ KPN EH ไม่ใช่ผู้ถือหุ้นของ บริษัทวินด์ แต่อย่างใด ดังนั้น จึงเห็นได้ชัดว่า ไม่ว่าผลคดีอนุญาโตฯ จะออกมาอย่างไรก็ไม่มีผลกระทบใดต่อบริษัทวินด์ หรือ ผู้ถือหุ้นของบริษัทวินด์เลย จึงขอให้ผู้ถือหุ้น หรือผู้เกี่ยวข้องกับบริษัทวินด์ ได้เข้าใจข้อมูลที่ถูกต้อง และ ไม่มีอะไรที่ต้องวิตกจากข่าวที่ปล่อยออกมาดังกล่าว รวมถึงกรณีที่เกิดขึ้น ไม่อาจเป็นความผิดอาญาในฐานใดดังที่กล่าวอ้างในข่าวได้เลย
ทั้งนี้ด้วยเหตุดังกล่าว บริษัทวินด์ จึงขอแจ้งให้ทุกท่านทราบว่าการที่มีผู้ไม่ประสงค์ดีพยายามปล่อยข่าวว่า บริษัทวินด์ จะมีปัญหาในการดำเนินธุรกิจ เพราะต้องผูกพันตามคาชี้ขาดของอนุญาโตตุลาการจึงไม่เป็นความจริง หากมีการนำเสนอข่าวที่ไม่เป็นความจริงออกไป ย่อมเป็นการกระทำความผิดตามกฎหมาย ทั้งในทางแพ่ง และทางอาญา ทำให้บริษัทวินด์เสียหาย บริษัทวินด์ จำเป็นต้องดำเนินคดีตามกฎหมายด้วย